पाएं अपने शहर की ताज़ा ख़बरें और फ्री ई-पेपरडाउनलोड करें
जिलेभर में शनिवार को मौसम का मिजाज एकदम से बदल गया। आसमान में बादल छाने के साथ कई जगह बूंदाबांदी, हल्की व मध्यम बारिश हुई है। पश्चिमी विक्षोभ के प्रभाव से आए बदलाव से अधिकतम तापमान में तीन डिग्री की गिरावट दर्ज की गई है।शहर में शनिवार को सुबह सूर्योदय के साथ धूप में तेजी रही। इस दौरान आसमान में बादलों की हल्की आवाजाही के बीच गर्मी पूरे परवान पर रही। दोपहर करीब एक बजे बाद मौसम में एकदम से परिवर्तन आया। आसमान में घने बादल छा गए। इस दौरान 25 से 30 किमी प्रति घंटे की रफ्तार से आंधी भी चली। कुछ देर बूंदाबांदी के बाद आसमान बादलों से ढका रहा। जिले के मांगरोल, अंता, बिजौरा, बामला सहित कई जगह बारिश होने से सड़कें भीग गई। मौसम में आए बदलाव से अधिकतम तापमान शुक्रवार के 42 के मुकाबले 3 डिग्री लुढ़ककर शनिवार को 39 डिग्री सेल्सियस दर्ज किया गया।
वहीं न्यूनतम तापमान 22 के मुकाबले2 डिग्री लुढ़ककर 20 डिग्री सेल्सियस दर्ज किया गया।मांगरोल| पिछले कुछ दिनों से गर्मी त्रस्त कस्बावासियों को शनिवार शाम गर्मी व उमस से हल्की राहत महसूस हुई है। शुक्रवार शाम करीब 4 बजे के बाद आसमान में अचानक बादल छा गए। आंधी व बारिश के कारण मौसम में ठंडक हो गई। अचानक तेज आंधी से लोगों को उमस व गर्मी से राहत तो मिली, लेकिन आंधी व धूल के तूफान ने कुछ देर के लिए परेशान किया। आंधी इतनी तेज थी की बड़े-बड़े पेड़ों को झकझोर दिया। धूल व कचरा घरों में घुसने से लोगों को काफी परेशानी हुई। सावा होने से कई शादी आयोजनों के टेंट तक उड़ गए।
शाम तक रुक-रुक कर हुई बूंदाबांदी दिनभर की गर्मी-उमस से मिली राहत
अंता| कस्बे सहित क्षेत्र में शनिवार दोपहर बाद मौसम में बदलाव होने से रुक-रुक कर बारिश हुई। जिससे लोगों को गर्मी से राहत मिली। शनिवार दोपहर करीब तीन बजे बाद मौसम में बदलाव आया तथा तेज गर्जना के साथ ही बारिश शुरू हुई, जो देर शाम तक चलती रही। इस दौरान रुक-रुक कर बारिश होती रही। बारिश होने से लोगों को गर्मी से राहत मिली।बिजौरा| कस्बे सहित आसपास के गांवों में शनिवार शाम को आंधी के साथ बारिश होने से मौसम सर्द हो गया। बारिश से सड़कें भीग गई।छबड़ा| क्षेत्र में शनिवार काे दिनभर चिलचिलाती धूप निकली वहीं शाम होते ही काले बादल छा गए और आंधी का दौर भी शुरू हो गया। कुछ देर बाद करीब 15 मिनट तक बारिश हुई। शुक्रवार शाम को बादल छाए रहे, लेकिन शनिवार सुबह से ही तेज धूप निकलती रही। जिसके चलते लोगों को भीषण गर्मी का सामना करना पड़ा। शाम होते ही बादल छा गए एवं आंधी का दौर शुरू हो गया। करीब 15 मिनट तक रिमझिम व तेज़ बारिश हुई। जिससे तापमान में भी गिरावट आई ठंडी हवा से गर्मी से राहत मिली।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn